# Organització Juvenil Socialista

L'Organització Juvenil Socialista (OJS) és una organització juvenil comunista que forma part de l'autodenominat Moviment Socialista.

## Història
### Fundació d'Horitzó Socialista

A mitjans de 2022 es va produir una escissió al si d'Arran, organització juvenil independentista, per part de diverses assemblees que consideraven que hi havia una manca de debat i democràcia interna, assenyalant les limitacions estratègiques i de projecte de l'Esquerra Independentista. Així, es reagruparen entorn d'Horitzó Socialista, mitjà de difusió i reflexió de caràcter nítidament comunista influenciat pel Moviment Socialista.

### Fundació de l'Organització Juvenil Socialista

Un any més tard es formava l'OJS amb motiu de les trobades de joves organitzades pel Moviment Socialista sota el nom de Gènesi i impulsades per Horitzó Socialista. La primera aparició pública com a organització va ser el setembre de 2023 a la ciutat de València. En l'acte de presentació van referir-se a l'esgotament de l'anterior cicle polític, i es van definir com «l'eina per fer aquest salt qualitatiu i poder respondre a les condicions actuals de la joventut proletària». El seu objectiu era esdevenir «una organització de masses que intervinga en la lluita de classes, combatent i donant resposta a la misèria a la qual hui ens veiem condemnades».

### Fundació del Sindicat d'Habitatge Socialista de Catalunya

Seguint l'exemple basc, el Moviment Socialista impulsava al 2024 la creació del Sindicat d’Habitatge Socialista de Catalunya (SHSC), conformat en el moment de la fundació per set sindicats.

## Escarnis a Sílvia Orriols, Pilar Rahola i Carlos Mazón

El 9 de febrer de 2024, l'OJS va dur a terme el seu primer gran escarni en un acte a Ripoll en suport a la resistència palestina i en oposició a Aliança Catalana. L'esdeveniment va reunir aproximadament 200 persones a la plaça de la Lira, on es van pronunciar discursos crítics cap a l'alcaldessa Sílvia Orriols, assenyalant la seva postura xenòfoba i el seu suport al sionisme. Durant l'acte, Sílvia Orriols va ser present i va ser confrontada pels assistents, que la van instar a abandonar el lloc. Enmig de la tensió, l'alcaldessa va ser ruixada amb farina, situació que ella mateixa va denunciar a les seves xarxes socials, qualificant l'esdeveniment com un "acte pro-Hamàs i anti-Orriols" celebrat il·legalment a Ripoll.
Després d'aquest incident, els participants es van manifestar pels carrers de Ripoll en senyal d'oposició al govern municipal, corejant consignes com "La classe obrera contra Orriols" i "Aliança és Vox, però a la catalana". La protesta va culminar a l'Ajuntament, on es va desplegar una pancarta amb el missatge: "Contra l’ascens del feixisme, responguem com a classe".
El 8 d'octubre de 2024, durant una conferència de la Fundació Martí l'Humà a La Garriga, la periodista Pilar Rahola va ser atacada amb pintura vermella per un grup de membres de l'OJS, que buscaven denunciar la seva "complicitat" amb el "genocidi" a Palestina i l'acusaven de tenir "les mans tacades de sang", instigant a "combatre l'enemic que tenim a casa".
El 17 de gener de 2025, durant la presa de possessió d'Amparo Navarro com a rectora de la Universitat d'Alacant, el president de la Generalitat Valenciana, Carlos Mazón, va ser objecte d'una nova protesta organitzada per l'OJS. A la seva arribada al Paranimf, Mazón va ser rebut per aproximadament un centenar de persones que portaven pancartes i corejaven consignes com "Mazón, assassí" i "dimissió", en referència a la seva gestió durant la DANA que va causar més de 220 morts al País Valencià.
La tensió va augmentar quan, durant l'acte, una estudiant va prendre la paraula per expressar el seu descontentament per la presència de Mazón, qualificant-lo de "criminal" i responsabilitzant-lo de les morts ocorregudes durant les inundacions. Altres assistents es van sumar a les crítiques amb crits de "miserable" i "pocavergonya". També es van criticar les seves declaracions prèvies, en què havia comparat les ajudes rebudes per València amb les de Gaza, acusant-lo d'intentar "tapar la seva negligència i la seva mala gestió".

## Referències

* 1 2 «El Moviment Socialista presenta l’Organització Juvenil Socialista (OJS». [Consulta: 20 setembre 2023].
* ↑ Públic. «Escissió a Arran, una part de l'organització de joves de l'esquerra independentista vinculada a la CUP crea Horitzó Socialista», 17-07-2022. [Consulta: 14 desembre 2024].
* ↑ «Gènesi, trobada local de joves a Granollers prèvia a la jornada de l'1 de juliol». Som Granollers, 21-06-2023. [Consulta: 18 octubre 2023].
* ↑ «Naix l’Organització Juvenil Socialista del País Valencià». Diari La Veu del País Valencià, 19-09-2023. [Consulta: 18 octubre 2023].
* ↑ Garcia, Gemma. «"Per acabar amb el problema de l'habitatge necessitem un procés revolucionari"», 21-06-2024. [Consulta: 14 desembre 2024].
* ↑ «Sílvia Orriols, atacada amb farina en un acte a favor de Palestina a Ripoll». ElNacional.cat, 10-02-2024. [Consulta: 17 gener 2025].
* ↑ «Atacen Pilar Rahola amb pintura vermella en una conferència a La Garriga». ElNacional.cat, 08-10-2024. [Consulta: 17 gener 2025].
* ↑ Burgos, Rafa. «Tensió i crits d’"assassí" a Mazón durant un acte a la Universitat d'Alacant». El País, 17-01-2025. [Consulta: 17 gener 2025].
* ↑ Press, Europa. «Mazón, rebut a la Universitat d'Alacant amb crits de "culpable" i "dimissió"». ElDiario.es, 17-01-2025. [Consulta: 17 gener 2025].